google/wiki40b huggingface dataset:
פארק ריוורסייד

פארק ריוורסייד (באנגלית: Riverside Park - "ריוורסייד פארק" - פארק גדת הנהר) הוא פארק ציבורי באזור האפר וסט סייד של רובע מנהטן של העיר ניו יורק במדינת ניו יורק שבארצות הברית.
הפארק מתוחזק ומנוהל על ידי רשות הגנים והפנאי של עיריית ניו יורק.

היסטוריה

הקמת הפארק החלה בשנות ה-80 של המאה ה-19 על פי תכנונו של פרדריק לו אולמסטד (אשר תכנן את סנטרל פארק הסמוך). הקמת הפארק בהתאם לתכנונו של אולמסטד הסתיימה בשנת 1910.
בשנות ה-30 של המאה ה-20 שופץ הפארק על פי תכנונו של רוברט מוס. מצבו של הפארק היה קשה בשל מגורים של חסרי בית רבים בפארק. במסגרת תוכניתו של מוזס הורד קו הרכבת ניו יורק סנטרל אל מתחת לפני הקרקע - בטרם הורדה זו הפרידה מסילת הברזל בין הפארק ליתר חלקי העיר ואפשרה את התדרדרותו. במסגרת הפרויקט הוקמה גם דרך הנרי הדסון. עלות השיקום, הסתרת מסילת הברזל ובניית הדרך הגיעה ל-100 מיליון דולרים
בשנות ה-90 של המאה ה-20, במסגרת תוכנית נדל"ן, הקים דונלד טראמפ ומשקיעים מהונג קונג שכונת מגורים הנקראת טרמפ פלייס בסמוך לפארק, שהורחב דרומה מרחוב 72 ועד רחוב 59. אזור זה מכונה "פארק ריוורסייד דרום" (Riverside Park South) והיה בעבר שייך לחברת הרכבות פן סנטרל.
הרחבת הפארק איפשרה את קישורו לפארק נהר ההדסון שמדרום ולאזור הוסט סייד הייוויי מצפון, וכיום קיימת שדרת ירק לכל אורכה של גדת נהר ההדסון של האי מנהטן.

גאוגרפיה

הפארק ממוקם בין נהר ההדסון לבין דרך ריוורסייד, ובין רחוב 72 ורחוב 125. חלקו הדרומי של הפארק (המכונה "פארק ריוורסייד דרום") ממוקם בין רחוב 72 ורחוב 59, באזור בו היה בעבר מגרשי רכבת פן (וכיום מוצגים באתר קרונות ישנים).

מתקני ספורט

בפארק מגרשי ספורט רבים: טניס, כדורעף, כדורגל, כדורסל וכן מסלולי הליכה ומסלולי רכיבה על אופניים. בשנת 1995 הוקם בפארק, למול רחוב 108 מגרש החלקה על גלגיליות.
כמו כן תוכננה הקמת גן שעשועים לילדים על ידי האדריכל לואיס קאן והפסל איסאמו נאגוצ'י. חמש תוכניות הוגשו בין השנים 1961–1966 אולם בשל התנגדות תושבי הסביבה לתוכניות לא נבנה גן השעשועים.

אזכורים תרבותיים

בשנת 1974 צולמה בפארק סצנת קרב היריות מהסרט "Death Wish". כמו כן הפארק שימש רקע לסצנות בסרט "The Warriors" משנת 1979, ולסרטם של טום הנקס ומג ראיין משנת 1998 "יש לך הודעה".
הפארק שימש רקע לפרק "The Frogger" מסדרת הטלוויזיה סיינפלד.

קרן פארק ריוורסייד

תחזוקת הפארק ממומנת בחלקה על ידי קרן פארק ריוורדסייד - קרן שהוקמה בשנת 1970 בשל מצבו הקשה של הפארק. בקרן חברים כ-4,000 חברים האוספים כ-2 מיליון דולרים בשנייה לשיפור הפארק.
הרשל ברנרדי

ביוגרפיה

ברנרדי נולד בניו יורק לזוג שחקנים יהודים - ברל ברנרדי והלן ברנרדי, ששיחקו בתיאטרון היידיש בניו יורק. ברנרדי הופיע עם הוריו על בימות תיאטרון היידיש בשדרה השנייה עוד טרם החל לדבר.
בשנות השלושים הופיע ברנרדי בסרטי יידיש של אדגר ג' אולמר. ומאוחר יותר היה בין השחקנים שעברו מתפקידים דוברי יידיש לסרטי קולנוע אמריקאים. אחיו ג'ק ברנרדי היה שחקן קולנוע אף הוא.
ברנרדי נודע בתפקידים ידועים שעשה בתיאטראות ברודוויי ובהם טביה במחזה כנר על הגג. הוא הופיע בסדרות טלוויזיה רבות משנות החמישים ועד סוף ימיו.
ברנרדי כיכב בסיטקום של CBS בשם "ארני" (1970-1972) בתפקיד הראשי כארני – עובד זוטר המקודם לתפקיד בהנהלת החברה. הוא שיחק לצד סו אן לנגדון ששיחקה בסדרה את אשתו. הסדרה הוקרנה במשך כ-שלוש שנים וזכתה להצלחה רבה. בשנת 1971 ו-1972 הוא היה מועמד לפרס גלובוס הזהב על תפקידו בסדרה.
ברנרדי היה שחקן במספר סרטים אמריקאיים בולטים, ביניהם אירמה לה דוס (1963). ברנרדי היה גם הקריין והמספר בסרט התיעודי משנת 1969 "תור הזהב של השדרה השנייה" המספר את סיפור התיאטרון היידי בניו-יורק של הלואר איסט סייד של ראשית המאה ה-20 עד אמצע המאה ה-20 (שם ברנרדי החל את הקריירה שלו במשחק).
ברנרדי ביקר בישראל במאי 1974 במסגרת משלחת של המגבית היהודית
ברנרדי נפטר בשנתו מהתקף לב בלוס אנג'לס, קליפורניה, ב -9 במאי 1986. הוא היה בן 62 במותו. ברנרדי נקבר בבית הקברות מאונט סיני בלוס אנג'לס.
אנדריי קשקר

אנדריי קשקר (ברוסית: Андрей Анатольевич Кашкер, ביידיש: אַנדריי קאַשקער, נולד ב-19 במאי 1958 במינסק) הוא שחקן תיאטרון וקולנוע ישראלי, יליד בלרוס, המשחק בשפות יידיש, רוסית ועברית. החל משנת 1996 משחק בתיאטרון יידישפיל בתל אביב.

ביוגרפיה

אנדריי קשקר הוא בנו של השחקן היהודי-בלרוסי אנטולי קשקר. 
מילדותו השתתף בתוכניות רדיו וטלוויזיה ברשות השידור הבלרוסית. 
הוא סיים בשנת 1980 לימודי משחק במכון לאמנויות התיאטרון הבלרוסי במינסק.
בתום לימודיו התקבל בלהקת התיאטרון הרוסי על שם מקסים גורקי במינסק ושיחק במסגרתה עד שנת 1992 כשעלה לישראל.
החל משנת 1996 היה לחבר בלהקת התיאטרון יידישפיל.
קשקר המשיך להופיע בסרטים, בטלוויזיה בתוכניות בשפה הרוסית ודיבב בסרטים בשפה זו. 
בהפקה הקולנועית הישראלית-צרפתית "קדמה" גילם אנדריי קשקר תפקיד ראשי של העולה מפולין, יאנוש, הסרט זכה בפרסים בפסטיבלי קולנוע בינלאומיים (הסרט הטוב ביותר בפסטיבל הסרט היהודי בלואיוויל, פרס המבקרים בפסטיבל סן פאולו, היה מועמד לפרס דקל הזהב בפסטיבל קאן, והמונולוג בביצועו של קשקר בסיום הסרט הוכנס לתוכנית הלימודים של כמה בתי ספר לקולנוע באירופה. 
במינסק הצטיין קשקר בין השאר בהצגה "חבל מעל נייגרה" לפי המחזה El cruce sobre el Niágara של אלגריה אלונסו, יחד עם השחקן יורי סידורוב.
בשנת 2009 שיחק בתפקיד שטאלמייסטר במחזמר " מי הוא מי?" בתיאטרון "יידישפיל".
אנדריי קשקר נשוי לשחקנית והבמאית טטיאנה סובול ובשנת 2009 הזוג אימץ ילד מהמזרח הרחוק הרוסי, דניאל.

בטלוויזיה

שיחק בסדרות "המקום", "חדר מלחמה", "החצר"
פוליטיקאי

פּוֹלִיטִיקַאי הוא אדם העוסק בפוליטיקה, אישיות הפעילה במפלגה פוליטית, נושא משרה או איש ממשל. במדינות בעלות משטר דמוקרטי, הפוליטיקאים מסתמכים על דעת הקהל ונבחרים לתפקיד בהצבעה רובנית או בבחירות לתפקיד פוליטי כזה או אחר, או לעיתים במינוי זמני במקום פוליטיקאים אחרים שהלכו לעולמם או התפטרו מתפקידם. במדינות לא דמוקרטיות, הפוליטיקאים נושאים משרה רמה ומתמנים אליה באמצעות מינוי או קרבה לשליטי המדינה. פוליטיקאי יכול להיות כל אחד שמחפש להשיג השפעה פוליטית בכל מוסד ביורוקרטי שהוא והוא גם מדינאי הנושא משרה רמה כנשיא או ראש ממשלה.
מקור המושג "פוליטיקאי" הוא מהמילה היוונית "Πολιτικά", "פוליטיקה" שמציינת "עניינים אזרחיים" ובדרך כלל פוליטיקאי הוא למעשה נבחר ציבור אך מתאר גם אדם שיודע למשוך בחוטים ולנהל את סביבתו לצורך השגת מטרותיו, באמצעים שונים.
המונח "פוליטיקאי" נוטה לסבול לרוב מתדמית רעה לכל הדעות והדעה הרווחת היא שחלקים נרחבים בציבור מאסו בפוליטיקאים בכל רמות השלטון ויש תחושה מסוימת של ניתוק. בדרך כלל פוליטיקאי הוא בעל מקצוע, אשר במקרים רבים למד בראשית דרכו במסלול אקדמי של מדעי המדינה, אם כי זה לא מוגבל רק לתחום למידה זה. ברמת העקרון פוליטיקאי הוא איש המתעסק במדיניות ובתחום דינמי המחפש להיות בעמדה שתאפשר לו לשנות דברים ולהשפיע על מהלכים בכל רמה של משרה ציבורית.

ביקורת

אף שפוליטיקאי צריך להיות קשוב לצורכי בוחריו והציבור אותו הוא מייצג ועליו לשלוט בפרטים רבים ולקדם נושאים שונים לסדר היום בפועל המצב איננו כך וישנה ביקורת רבה כנגד פוליטיקאים באשר הם. כך למשל רבים מבקרים את הפוליטיקאים בהיותם מנותקים מהציבור. רבים גם רואים בפוליטיקאים ככאלה שנתונים לשוחד ושחיתות יותר מרוב הציבור בשל קרבתם למשרות ציבוריות ויכולתם להשפיע על ציבור שלם.
ניו זילנד במשחקים האולימפיים לנוער

אולימפיאדת הנוער סינגפור (2010)

המשלחת הראשונה של ניו זילנד למשחקים האולימפיים לנוער הייתה לאולימפיאדת הנוער סינגפור והיא הייתה המשלחת הגדולה ביותר ששלחה ניו זילנד עד כה. המשלחת כללה 54 ספורטאים שהתחרו ב-16 ענפי ספורט. המשלחת זכתה בארבע מדליות, מתוכן מדליית זהב אחת. המשלחת הניו זילנדית הגיעה להישגים נאים בענף הטריאתלון בה היא זכתה במדליית זהב בתחרות הנערים, במדליית כסף כחלק מנבחרת לאומים מעורבת יחד עם אוסטרליה ובמקום השמיני בתחרות הנערות. ענפים נוספים בהם בלטה המשלחת הם אתלטיקה, בה היא זכתה במדליית כסף בתחרות הדיפת כדור ברזל לנערים והגיעה למקום הרביעי המירוץ השליחות. בענף האיגרוף זכתה המשלחת במדליית כסף בתחרות הנערים במשקל סופר-כבד (91 ק"ג ומעלה), ובענף ההוקי שדה נבחרת הבנות זכתה במדליית ארד. בענף השחייה העפילו הספורטאים הניו זילנדיים לארבעה מקצי גמר, אך סיימו אותם  במקומות 5 עד 7. בענפים בדמינטון, היאבקות, טניס שולחן וכדורסל, המשלחת לא העפילה מעבר לשלב הבתים.

אולימפיאדת הנוער נאנג'ינג (2014)

המשלחת לאולימפיאדת הנוער נאנג'ינג מנתה חמישים ספורטאים שהתחרו ב-15 ענפים. המשלחת זכתה בחמישה מדליות, מתוכן שתי מדליות זהב. המשלחת הגיעה להישגים נאים בענף ההתעמלות עם זכייה במדליית זהב בתחרות הטרמפולינה לנערים ובענף הרכיבה עם זכייה בתחרות האישית. לעומת אולימפיאדת הנוער סינגפור המשלחת זכתה בענף הטריאתלון במדליית כסף בתחרות הנערים ובמדליית ארד כחלק מנבחרת לאומים מעורבת יחד עם אוסטרליה ובענף ההוקי שדה נבחרת הנערות סיימה במקום החמישי ונבחרת הנערים סיימה במקום השישי. אולם, המשלחת רשמה שיפור בהישגים בענף השחייה כאשר זכתה בשתי מדליות ארד במקצי שחיית גב.

אולימפיאדת הנוער אינסברוק (2012)

ניו זילנד השתתפה במשחקי החורף האולימפיים לנוער החל מראשיתם באולימפיאדת הנוער אינסברוק. המשלחת כללה 15 ספורטאים שהתחרו בשבעה ענפי ספורט והיא  המשלחת הגדולה ביותר שניו זילנד שלחה עד כה במשחקי החורף. המשלחת לא זכתה במדליות. המשלחת הגיעה להישג נאה בסקי בסגנון חופשי כאשר סיימה במקום הרביעי בתחרות הנערים בחצי צינור. בענף הוקי קרח ספורטאי המשלחת סיימו במקום ה-4, נערים, וה-8, נערות, בתחרות הכישורים האישיים למרות שהנבחרות של ניו זילנד לא השתתפו. בענף הגלישת שלג הם סיימו במקום העשירי בתחרות גלישת חצי הצינור לנערים.

אולימפיאדת הנוער לילהאמר (2016)

המשלחת לאולימפיאדת הנוער לילהאמר מנתה אחת עשרה ספורטאים שהתחרו בחמישה ענפים. המשלחת זכתה בשתי מדליות, כסף וארד. המשלחת המשיכה להציג שליטה בענף סקי בסגנון חופשי בה היא זכתה במדליית כסף ומדליית ארד בתחרויות הנערים. כמו כן המשלחת הציגה שיפור בביצועים בענף גלישת שלג כאשר סיימה במקום הרביעי בתחרות גלישת מדרון לנערים ובמקומות החמישי והשישי בגלישת חצי הצינור לנערים. לעומת זאת, בענף ההוקי קרח ספורטאי המשלחת סיים במקום ה-14 בתחרות הכישורים האישיים בניגוד לאולימפיאדת הנוער אינסברוק.
השקה (ביולוגיה)

השקה (בלועזית: אַנַסטוֹמוֹזָה, ביוונית: ἀναστόμωσις – פתח מקשר) היא חיבורם מחדש של שני אפיקים אשר התפצלו מענף משותף.

השקת צינורות וכלי דם

בבעלי חיים, לרבות האדם, קיימות השקות בין כלי דם או בין מבנים אחרים בצורת צינורות, כגון בלולאות המעי. השקות בין עורקים או בין ורידים מאפשרות גיבוי באספקת הדם לאיברים ובניקוזו מהם במקרה של חסימה באחד מכלי הדם. לדוגמה, עורק החישור ועורק הגומד מתפצלים מעורק הזרוע באזור המרפק ומשיקים בכף היד בשתי קשתות. השקה זו מאפשרת המשך אספקת דם לכף היד במקרה של חסימה של אחד מהם. כמו כן, השקות בין עורקים לוורידים מסייעות בוויסות חום הגוף, כאשר העורקיקים המובילים את הדם לנימים מוצרים, ואז הדם עובר ישירות אל הוורידים, ללא השתהות במצע הנימים ותוך שמירה על חום הגוף.
אולם, ישנן השקות שנגרמות כתוצאה ממצב פתולוגי או באופן מכוון כתוצאה מניתוח. השקות פתולוגיות נקראות לרוב נצורים, ובמקרים של כלי דם הן מתרחשות בין עורקים לוורידים. דוגמה להשקה כירורגית היא ניתוח שבו כורתים חלק מהמעי ומחברים את הקצוות שנותרו.
גם בצמחים יש השקות במערכת העורקים של עלים.

השקת קורים

במיקולוגיה, השקה היא איחודם של שני ענפי קורים, זהים או שונים. כך, באפשרות קורי הפטריות לטוות רשתות. על ידי שיתוף חומרים בצורת יונים מומסים, הורמונים ונוקלאוטידים, שומרת הפטרייה על תקשורת דו-כיוונית בתוכה. הרשת הפטרייתית יכולה לצמוח ממספר מקורות, כמו מספר נבגים, המכילים בחלקם ההיקפי אתרי קליטה והיטמעות. כאשר שני קצוות משני מקורות נפגשים, הם מזהים אחד את השני באמצעות פרומונים או בדרך אחרת ליצירת פרט גנטי אחד. כלומר, עבור הפטריות, השקה היא גם דרך רבייה. בפטריות מסוימות, יתמזגו זוויגים הפלואידיים שונים, היה והם מתאימים. ביתר חלקי הפטרייה, הם יוצרים חזית תפטיר אחת שממשיכה לגדול ולהתפשט, אך כל יחידה היא בעלת שני גרעינים, שלא התאחו, מכל אחד מההורים.

השקה באבולוציה

בתורת האבולוציה, השקה היא יצירת מינים חדשים ממינים שונים שהתפצלו בעבר מאב קדמון משותף. מונח זה תקף גם בסימביוגנזה, כאשר מינים חדשים נוצרים כתוצאה מיחסי סימביוזה.
יום כדור הארץ

יום כדור הארץ, המצוין ב-22 באפריל, הוא יום בינלאומי המציין מודעות להגנת הסביבה של כדור הארץ. 
מטרת היום היא להעלות את המודעות ליכולתו של כל אדם להשפיע באמצעות התנהלות יום-יומית המתחשבת בסביבה, על גורלנו ועל גורל הדורות הבאים, ולהראות כי צריכת משאבים יעילה משפיעה על כל המערכת האקולוגית ועל איכות הסביבה.
בשנת 1970 קרא הסנאטור האמריקאי, גיילורד נלסון (Gaylord Nelson), ליום של למידה ומחאה ב-22 באפריל, בתגובה למה, שלדעתו, היה הרס סביבתי נרחב. מעל 20 מיליון איש השתתפו באותו יום בהפגנות שקטות להעלאת המודעות לסביבה ברחבי ארצות הברית. כיום, האירוע מצוין בכל רחבי העולם, הן על ידי ממשלות והן על ידי אנשים, קבוצות וארגונים.
ב-2009 נקבע בהכרזה של האו"ם שהיום יחול ב-22 באפריל. 
בישראל מרכזת את אירועי "יום כדור הארץ" עמותת חיים וסביבה – ארגון הגג של ארגוני הסביבה וארגון מגמה ירוקה, המוביל אקטיביזם סביבתי בישראל. בשנים האחרונות התקיימו ביום זה גם אירועים סביבתיים מרכזיים נוספים, ובהם טקס הגלובוס הירוק ואירועי "שעת כדור הארץ", שכללו פעילות של רשויות עירוניות שונות, להעלאת המודעות לחיסכון בחשמל ובמשאבי הטבע, ובכלל זה – גם כיבוי אורות סמלי לשעה אחת. 
במערכת החינוך בישראל מציינים את יום כדור הארץ על ידי הקצאת שיעורים שמגבירים את המודעות להגנת הסביבה, שימוש באנרגיה מתכלה ומתחדשת, שינויי אקלים וההתחממות הגלובלית.
גן רבינוביץ'

היסטוריה

את המפלצת יצרה הפסלת הצרפתייה ניקי דה סן פאל מבטון יצוק בשנים 1971- 1972. הפארק שבו עומדת המפלצת נקרא גן רבינוביץ', על שם האיש שמימן את בניית הפסל והגן. על פי דבריה של סן פאל, הגולם מסמל רעיונות פמיניסטיים. המפלצת מייצגת אישה בשרנית החולשת על הפארק, אך עם זאת - משרה תחושה נעימה. בכך מבקשת האמנית לנפץ את דימוי האישה השברירית בעולם המערבי. חלל המפלצת מייצג את רחם האשה (היו בו גם נדנדות, שהושחתו) - אפל וחמים. בעיצוב פיה של המפלצת כפתח אשר מתוכו יוצאות 3 לשונות-מגלשות, שבאמצעותן גולשים ילדים החוצה, התכוונה האמנית לייצג את הלידה – שבתחילה היא מפחידה, חשוכה ולא ידועה, אך לאחר מכן גולשת ומשמחת. המפלצת צבועה בשחור ובלבן כדי לייצג פרה שגם מטפחת את הצעירים שלה, וגם נותנת חלב לבני אדם, בדיוק כמו אמא חדשה.
בשנת 2003 צולם במקום הסרט הישראלי "שיבולת בקפה" שבמרכז עלילתו קיימת מסעדה בתוך מתקן המפלצת.
בשנת 2014 הושלם שיפוץ של הגן סביב המפלצת, שנערך במטרה לעשותו בטוח ונגיש יותר לתושבים.
באוגוסט 2017 זכתה חברת הבנייה אשטרום במכרז שפירסמו חברת הדיור הממשלתית "דירה להשכיר" ורשות מקרקעי ישראל, לבניית פרויקט השכרה ארוכת טווח בירושלים על חלק משטח הגן ובסמוך במתחם "הדסה הקטנה". מתוך 450 דירות שתבנה החברה במתחם, 388 ייועדו להשכרה לאורך 20 שנה לפחות, ואת היתר תוכל החברה למכור במחירי השוק באופן מיידי. הדירות ייבנו בארבעה בניינים בני 18 קומות כל אחד. עוד כוללת תוכנית הבנייה במקום זכויות לבניית 6,000 מ"ר של שטחי מסחר ותעסוקה.

מבנה הגן

מיצב הבטון, הקרוי הגולם או המפלצת, משמש כמגלשה לילדים. לראש המפלצת מוביל גרם מדרגות פתלתל, ומפיה נמתחות שלוש מגלשות אדומות.
בגן מתקנים נוספים, אך המפלצת היא האטרקציה המרכזית בו ומהווה מוקד משיכה לילדי מטיילים ותיירים רבים, הבאים מחוץ לעיר.
אריס (כוכב לכת ננסי)

מקור השם

כוכב הלכת הננסי קרוי על שמה של האלה אריס מהמיתולוגיה היוונית, אלת אי־ההסכמה וחוסר ההרמוניה. גילוי אריס גרם למחלוקות ולוויכוחים רבים בעולם האסטרונומיה, והביא בסופו של דבר להורדת פלוטו ממעמדו ככוכב לכת רשמי ולהקטנת מערכת השמש לשמונה כוכבי לכת בלבד.
עצם זה זכה לשם אריס רק ב־13 בספטמבר 2006, לאחר זמן ממושך שבו נודע בשמו הזמני 2003 UB₃₁₃. במשך זמן רב לא קיבל גוף זה שם קבוע, בשל אי-בהירות באשר לשאלה אם הוא ייקרא על פי השמות המוסכמים לכוכבי לכת, או לפי השמות המוסכמים לאסטרואידים וגופים קטנים. הקבוצה שגילתה את העצם כינתה אותו בשם הזמני "זינה", על שם גיבורת תוכנית הטלוויזיה לצידו של הרקולס.

גילוי

136199 אריס נתגלה על ידי הקבוצה של מייקל בראון, צ'אד טרוחיו ודייוויד רבינוביץ ב־5 בינואר 2005 מתמונות שצולמו ב־21 באוקטובר 2003 והגילוי הוכרז ב־29 ביולי 2005, באותו היום כשני עצמים אחרים מחגורת קויפר: 2003 EL₆₁ ו-2005 FY₉.
צוות המחקר סרק באופן שיטתי גופים גדולים מחוץ למערכת השמש במשך מספר שנים, ובעבר היה מעורב בגילויים של עצמים טרנס־נפטוניים גדולים אחרים כולל קווה-וואר וסדנה. תצפיות שגרתיות עשתה הקבוצה ב־31 באוקטובר 2003 בעזרת טלסקופ סמואל אוסשין במצפה הר פלומר שבקליפורניה, אך העצם שתועד בתמונות לא נתגלה עד ינואר 2005, כאשר תמונות מאוחרות יותר של אותו תחום חשפו את תנועתו האיטית כנגד כוכבי הרקע. תצפיות לאחר מכן אפשרו קביעה ראשונית של מסלולו, ובעקבות זאת הערכה של מרחקו וגודלו.
הקבוצה תכננה לחכות עם ההודעה על הגילוי עד שייערכו תצפיות נוספות אשר יאפשרו הגדרות מדויקות יותר של גודל ומסת הגוף, אך נאלצו לכאורה להקדים את ההודעה כאשר גילו שהידיעה על הגילוי דלפה והייתה עלולה להתפרסם על ידי מישהו אחר.

גודל

ב־2 בפברואר 2006 פרסמה קבוצת אסטרונומים מגרמניה מאמר בכתב העת "נייצ'ר" ובה טענה כי אריס גדול מפלוטו. באמצעות מדידת פליטת החום שלו הצליחו המדענים לקבוע כי קוטרו הוא כ־3,000 ק"מ - כ־700 ק"מ גדול יותר מפלוטו. לפיכך זהו העצם הגדול ביותר שהתגלה במערכת השמש מאז גילויו של נפטון בשנת 1846.
בשנת 2007 נערכה סדרה של תצפיות על העצמים הטרנס נפטוניים הגדולים ביותר באמצעות טלסקופ החלל שפיצר. תצפיות אלה נתנו אומדן קוטר של כ־2,600 קילומטר.
בשנת 2010 עבר אריס במסלולו על פני כוכב רחוק והסתיר אותו. ממשך זמן הליקוי של הכוכב הוסק כי קוטרו של אריס הוא 2,326 קילומטר, עם טווח טעות של 12 קילומטר.
ב־14 ביולי 2015 הגשושית ניו הורייזונס חלפה ליד פלוטו, וקבעה שקוטרו של פלוטו הוא 2,370 ק"מ, כלומר שפלוטו גדול יותר מאריס.

מסלול

אריס משלים את מסלולו ב-558.04 שנים והוא נמצא כעת כמעט במרחק האפשרי הגדול ביותר שלו מהשמש (אפהליון), מרחק כ־97 יחידות אסטרונומיות מכדור הארץ. בדומה לפלוטו מסלולו אקסצנטרי מאוד ומביא אותו לטווח של 35 יחידות אסטרונומיות מהשמש בפריהליון. בשונה מכוכבי הלכת הארציים ומענקי הגז, שמסלולם נמצא בערך באותו המישור כשל כדור הארץ, מסלולו של אריס נטוי בזווית של 44 מעלות ביחס למישור המילקה.

ירח

בשנת 2005 התגלה ירח של אריס על ידי מייקל בראון. הירח נקרא דיסנומיה על שם הבת של אריס במיתולוגיה היוונית.
גילויו של דיסנומיה עזר לחשב את המסה של אריס (פי כ־1.27 משל פלוטו). רדיוס מסלולו של דיסנומיה סביב אריס הוא ±140 37,350 ק"מ. הוא מקיף את אריס כל 15.774±0.002 ימי ארץ.
אבי בוסקילה

ביוגרפיה

בוסקילה בן למשפחה ממוצא מרוקאי, גדל במושב משמר הירדן בבית מסורתי, יחד עם ארבעה אחים ואחות. אחרי התיכון, הצבא הציע לו להתגייס כספורטאי מצטיין כיוון שהיה בין האצנים הטובים בישראל לגילו.
עם גיוסו לצה"ל שובץ בחטיבת הנח"ל, עבר מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה כמפקד מחלקה. ב-1 בינואר 1997, בעת ששימש מ"מ, השתלט בוסקילה על נעם פרידמן, חייל צה"ל שפתח בירי לעבר אזרחים ערבים בחברון ופצע כשבעה אנשים. אותה תקרית הביאה לפרסומו הציבורי ואף לקבלת אות מטעם משרד ראש הממשלה. בהמשך שימש מפקד פלוגה בחטיבה ובמגוון תפקידי מטה ופיקוד, ולקח חלק בלחימה בדרום לבנון, בלחימה באינתיפאדה השנייה ובמלחמת לבנון השנייה. אחרי המלחמה ביקש להשתחרר וכך סיים שירות של 12 שנים, והשתחרר בדרגת רב-סרן. בתפקידו האחרון שימש קצין אג"ם של חטיבת הנח"ל. במהלך שירותו כקצין בצה"ל, יצא מהארון.
לאחר שחרורו עבד כמעט עשר שנים בתחום הפרסום. תחילה שימש מנהל לקוחות במשרד הפרסום "לעומק התודעה". ב-2013 מונה למנהל המגזין לקהילת ההומוסקסואלים בישראל F/O/D ולמנהל משרד הפרסום הנישתי "דוד ויהונתן". ב-2015 מונה לסמנכ"ל לקוחות במשרד הפרסום "מגזרים".
בוסקילה פעיל בארגון החזית להגנת הציבור. הוא ממובילי מאבק המילואימניקים העצמאיים שלחמו במבצע צוק איתן. וממובילי מחאת "מילואימניקים ומילואימניקיות גאים דורשים שוויון".
באפריל 2016 מונה למנכ"ל "שלום עכשיו" והחליף את יריב אופנהיימר. בינואר 2018, לאחר שמפלגת מרצ הכריזו על פתיחת השורות וקיום פריימריז למתפקדי המפלגה, התפטר מתפקידו לצורך התמודדות על ראשות המפלגה.
בדצמבר 2017 זכה בתואר איש השנה מטעם Time Out תל אביב.
בפריימריז לראשות מרצ במרץ 2018 הפסיד לתמר זנדברג.
בבחירות המקדימות לרשימת מרצ שנערכו ב-14 בפברואר 2019 זכה במקום השישי מבין המתמודדים, שהוא המקום השמיני ברשימה אך לא נכנס לכנסת. לקראת הבחירות לכנסת העשרים ושתיים, עזב בוסקילה את מרצ והצטרף למפלגת ישראל דמוקרטית של אהוד ברק, והוצב במקום ה-18 ברשימת המחנה הדמוקרטי.

חיים פרטיים

ב-1998 עבר להתגורר בתל אביב. בוסקילה מתגורר בשכונת יד אליהו בתל אביב עם בן זוגו שמרי סגל.
לורנס פישבורן

קריירה

פישבורן החל את קריירת המשחק המפוארת שלו כאשר היה בן 7 ושיחק בתפקיד אורח באופרת הסבון של רשת ABC "לחיות את החיים" בכיכובה של ג'ודית לייט.
הוא מוכר בעיקר בזכות תפקידו בדמותו של מורפיאוס מתוך טרילוגיית המדע הבדיוני מטריקס, תפקידו בדרמת הפשע האפרו־אמריקאית "החבר'ה מהשכונה" בו גילם את פיוריוס, וכן כאייק טרנר, בעלה של טינה טרנר בסרט "מה זה בכלל קשור לאהבה". פישבורן הוא השחקן הראשון ממוצא אפרו־אמריקאי שגילם את דמותו של אותלו בסרט קולנוע, כאשר הופיע בסרטו משנת 1995 של אוליבר פרקר. בשנים האחרונות השתתף בסדרה "CSI" של רשת CBS בתפקיד ד"ר ריימונד לנגסטון.
פישבורן זכה בפרס טוני לשחקן הטוב ביותר במחזה, על תפקידו במחזה בשם "שתי רכבות נוסעות" בשנת 1992, וכן בפרס אמי לשחקן בתפקיד אורח בסדרת דרמה, על הופעתו בסדרת הטלוויזיה "טרייבקה" משנת 1993.
בין סרטי הקולנוע הנוספים בהם השתתף: "אפוקליפסה עכשיו", "הצבע ארגמן", "איש הפלדה", "מיסטיק ריבר", "21", "משימה בלתי אפשרית 3", "ארבעת המופלאים: עלייתו של הגולש הכסוף", "מטריקס", "מטריקס Reloaded", "מטריקס Revolutions", "סיוט ברחוב אלם 3: לוחמי החלומות", "לחלום אותיות", "באטמן נגד סופרמן: שחר הצדק" ו"הנוסעים".
בין סדרות הטלוויזיה הנוספות בהן השתתף: "מ.א.ש" ו"מיאמי וייס" ו"חניבעל".
הוצאת יצחק חגיז

הוצאת יצחק חגיז (Edition Jsac Chagise) הייתה הוצאה לאור שהוקמה ב-1883, בירושלים, בבעלות יצחק חגיז ובהמשך בבעלות בנו יוסף לוי חגיז.

מייסד ההוצאה

יצחק חגיז (1857 בערך - פברואר 1917) היה חסיד חב"ד שעלה מוויטבסק לירושלים בראשית שנות ה-90 של המאה ה-19. הוא אימץ לעצמו לאחר העלייה לארץ שם משפחה של שכניו יוצאי צפון אפריקה. היה ממייסדי שכונת ימין משה והתגורר בה עד מותו. לאחר נישואיו לרבקה (לבית לדרברג), הוא הקים בית מסחר למוצרי כתיבה ודפוס בסמוך לשער יפו ועסק בסחר ויבוא של נייר ומוצרי כתיבה. נולדו לו בת (שרה חאשע) ושני בנים (יוסף לוי ומרדכי).
חגיז מת מטיפוס הבהרות בשנת 1917. את עסקיו המשיך בנו, העסקן יוסף לוי חגיז, ראש אגודת תדח"ץ ומייסד היישוב אחוזת נפתלי שליד קרני חיטין. חתנו של חגיז היה הרב שלמה זלמן זלזניק, ראש ישיבת עץ חיים. נכדו של חגיז הוא המלחין יחיאל חגיז.

ההוצאה לאור

ב-1883 ייסד חגיז את "הוצאת יצחק חגיז", והוציא לאור באמצעותה הפקות דפוס בדפוס ליטוגרפי, בעיקר גלויות ומזכרות ובהן מראות נוף ואתרי קודש מירושלים ושאר ערי ארץ ישראל. בין מוצריו הייתה "שושנתא" – שמונה משולשי נייר גזורים ובהם איורים של אתרים קדושים בארץ ישראל (על ידי קיפולם אחד בשני מתקבלת צורת משולש המזכירה פרח, ומכאן שמה). מוצרי הדפוס שלו נמכרו בעיקר כמזכרות לתיירים וליהודי העולם.
לאחר פטירתו של מייסד ההוצאה הפך בנו יוסף לוי חגיז לבעליה ובראשותו היא הייתה לבית המסחר לנייר ומוצריו, הגדול בירושלים של אותה תקופה. בשנת 1920 אף ייבא חגיז הבן מכונות כתיבה שניתן לכתוב בהן בשפות רבות כמו אנגלית, עברית, ערבית וכן שפות אירופאיות רבות, לצורכי ההוצאה לאור. 
עם זאת, העסק החזיק מעמד לאחר מכן רק כעשר שנים נוספות. בשנת 1930 פורסם כי יוסף לוי חגיז בעל עסק לממכר צורכי כתיבה ונייר, פשט את הרגל בעקבות חוב של 23,000 לא"י ובית המשפט הכריז עליו כפושט רגל בשנת 1931.
אהרן גרנות

ביוגרפיה

נולד בבני ברק לשמואל ודינה גרנביץ. נקרא יאיר על שם כינויו המחתרתי של מנהיג הלח"י, אברהם שטרן. סבו תרם את מפעל הטקסטיל שלו לפועלי לח"י, אביו היה איש לח"י וכל אחיו חסידי גור. כבחור החליט לעבור לציבור הדתי לאומי. למד בישיבת אור עציון של הרב חיים דרוקמן ובישיבת שבי חברון של הרב משה בלייכר. שירת בצה"ל בחטיבת הנח"ל. החל את דרכו בעיתונות עוד כשלמד בישיבות וכתב בעיתון הילדים "זרקור". בין השאר כתב בעיתונים יום השישי, בשבע ובהצופה, ביומן מורשת קול ישראל ובקו עיתונות דתית. חיבר ופרסם תשעה ספרים עלילתיים. לדבריו, בתקופת פינוי התושבים הישראליים מגוש קטיף חש את כאבם, ובעקבות כך התאכזב מהחזון הציוני דתי בהתייחסו למדינת ישראל כראשית צמיחת גאולתנו, והחליט לחזור למורשת שלו בחסידות גור. כיום הוא חובש כיפה סרוגה אך לדבריו עדיין קשור לחסידות גור.
כעיתונאי סיקר את ההפיכה בתוניס, את ההפיכה הכתומה באוקראינה, את המלחמה בעיראק, והיה בשדה הקרב שבין גאורגיה לרוסיה נשלח להודו לסקר אחרי הפיגוע במומביי, ואף היה במקום שבו נפצע כתב 'ידיעות אחרונות' צדוק יחזקאלי, היה בבית הנבחרים בקירגיזסטן עת פרצה בו הפיכה צבאית, והיה בעזה במפקדת החמאס בעזה וסיקר את המלחמה בין רוסיה לאוקראינה.
הנהיג את בית הכנסת חזון דוד בחברון בית הכנסת הוכרז על ידי הממשלה כמאחז בלתי חוקי, ולכן נהרס פעם אחר פעם עד כה 37 פעמים.
נשוי ללאה ילידת קריית ארבע אב לחמישה מתגורר בקריית ארבע. הוא אב מאמץ למאיר פבלובסקי גר צדק ממוצא אוקראיני. ב-2015 מאיר נפצע קשה בפיגוע דקירה בקריית ארבע.
בשנת 2017 הודיע על עזיבה חלקית ממשרתו בעיתון, והקים את עמותת "עושי חיל" שמסייעת לחיילים חרדים בודדים.